Amptenare reis kilometers, rig stembus vir 1 kieser op | Netwerk24
Deur Reuters 24 April 2019 16:32
Indiese amptenare het sowat 70 km deur 'n bos gereis om seker te maak 'n 69-jarige "heilige man" het die geleentheid gekry om in die wêreld se grootste demokratiese verkiesing te stem.
Vier amptenare van die verkiesingsowerhede en 'n polisieman het 'n spesiale stemlokaal diep in die Gir-reservaat opgerig sodat een kieser – Bharatdas Darshandas – in Indië se algemene verkiesing kon stem.
Darshandas is 'n priester wat reeds 20 jaar in die bostempel woon. Hy het sedert 2002 nog in elke verkiesing gestem. Hy het Dinsdag byna 'n kilometer tot by die spesiale stembus gestap.
Hy pas 'n Shiva-tempel op in die wildreservaat van 350 km² waarin die laaste sowat 600 Asiatiese leeus woon.
Indië het sowat 900 miljoen stemgeregtigdes wat by een miljoen stembusse kan stem.
"Die feit dat die regering so baie moeite doen om seker te maak dat 'n enkele stem uitgebring kan word, dui op die belangrikheid van elke liewe stem," het Darshandas aan ANI gesê.
Die verkiesing word in sewe fases gedoen. Dit het op 11 April begin en eindig op 19 Mei. Die uitslag word op 23 Mei verwag.